I denne tid er kalenderen og vejret fyldt med forårstegn. I sidste weekend indtraf jævndøgn, i denne uge var der flere dage med temperaturer på over 15 grader, og i nat går man over til sommertid. Skiftet til sommertid sker natten til søndag, hvor klokken går fra 01.59 til 03.00, i stedet for at gå til 02.00. Det betyder, at morgenerne i en overgang bliver mørkere, end man har oplevet på det seneste. Til gengæld bliver det ved med at være lyst længere ud på eftermiddagen og aftenen. På søndag står solen først op ved syvtiden og går først ned lidt i 20. Kan måske blive sidste skift Helt tilbage i marts 2019 traf et flertal i EU-Parlamentet en beslutning om, at de enkelte medlemslande skulle beslutte, om de ville blive ved med at skifte mellem normaltid og sommertid. Fristen for den beslutning var i april 2020. Det er dog ikke sket noget endnu, og der er nu uvist, hvornår det kommer på tapetet igen. Flere har udtrykt bekymring om, at forskellige dele af EU ville være i forskellige tidszoner som resultat af, at det er op til de enkelte lande at beslutte, hvilken tid man gør permanent. I USA har man i senatet fornylig stemt for at gøre sommertid permanent fra 2023. For at det bliver indført, skal det godkendes i Repræsentanternes Hus og af den amerikanske præsident, Joe Biden. Det er ikke slut endnu med de mange forårs- og sommertegn, for i starten af maj gør de lyse nætter deres indtog.

Referat:
Det er uvist, hvornår den endelige beslutning om skiftet til permanent sommertid eller normaltid bliver truffet.